በግድቡ ዙሪያ የህዝብ ግንኙነት ስራዎች ባግባቡ ሊከናወኑ እንደሚገባ ተገለጸ
አዲስ አበባ፡- ኢትዮጵያ በታላቁ የህዳሴ ግድብ ግንባታና ውሃ ሙሌት ስራ የተፋሰሱ አገራትን እንደማይጎዳ ለአለም አቀፉ ማህበረሰብ ለማስረዳት የህዝብ ግንኙነት ስራዎች በአግባቡ ማከናወን እንዳለባት ተገለፀ።
የሳይንስና ከፍተኛ ትምህርት ሚኒስቴር ትናንት ‹‹ግድቡ የኔ ነው›› በሚል መሪ ሃሳብ ውይይት አካሂዷል። በውይይቱ ከአሜሪካ ተሳታፊ የነበሩት ዶክተር ዮናስ ብሩ እንደተናገሩት፤ ኢትዮጵያ የታላቁ የህዳሴ ግድብ ግንባታና የውሃ ሙሌት ስራ የተፋሰሱን አገራት እንደማይጎዳ ለአለም አቀፍ ማህበረሰብ በህዝብ ግንኙነት ስራዎች ማሳወቅ አለባት።
ግብፅ በተለያዩ መገናኛ ብዙሀን ስለ አባይ ወንዝ የተሳሳቱ ፕሮፓጋንዳዎችን እያሰራጨች እንደምትገኝ የገለፁት ዶክተር ዮናስ፤ ኢትዮጵያ ስለ ግድቡ የህዝብ ግንኙነት ስራ መስራት ላይ ደካማ መሆኗን ተናግረዋል።
 በአገሪቱ በሚገኙ መገናኛ ብዙሀን በኩል ሰፊ ስራ መከናወን እንዳለበት አመልክተዋል።
በዳያስፖራው በኩል የተለያዩ ስራዎች መከናወናቸውን ጠቅሰው፤ ከተወሰነ መንገድ በላይ መጓዝ አለመቻሉን አመልክተዋል። ለዚህም በአሜሪካ አሁን ያለውን ቀውስ በምክንያትነት ጠቁመዋል። በተጨማሪም በምሁር ዳያስፖራዎች የግድቡ ግንባታ ቢራዘም ምን ያክል ወጪ ሊወጣ እንደሚችል ጥናት እየተካሄደ መሆኑን አስረድተዋል። 
የህዳሴ ግድብ ድርድር ቡድን አባል የሆኑት ዶክተር ይልማ ስለሺ በበኩላቸው እንዳሉት፤ በግድቡ ግንባታና ውሃ አሞላል ላይ በተለያዩ ጊዜያት ድርድሮች ተደርገዋል። ኢትዮጵያም በግድቡ ግንባታና ውሃ ሙሌቱ ስራ የተፋሰስ አገራትን እንደማይጎዳ ደጋግማ አሳውቃለች። የግብፅ ሁኔታ ግን በየጊዜው ተለዋዋጭ እየሆነ መጥቷል።
በሌላ በኩል የሱዳን መንግስት የግድቡን ሁኔታ ለፖለቲካ ትርፍ እየተጠቀመበት እንደሆነ የገለፁት ዶክተር ይልማ፤ እነዚህ ሁኔታዎች በዚህ መልኩ መቀጠል
 እንደሌለባቸው ተናግረዋል። ለዚህ ደግሞ ጠንካራ የሆነ የዲፕሎማሲና የህዝብ ግንኙነት ስራ እንደሚያስፈልግ አመልክተዋል። 
የሳይንስና ከፍተኛ ትምህርት ተቋማት ሚኒስትር ፕሮፌሰር ሂሩት ወልደማርያም፤ ወቅቱ በህዳሴ ግድብ ግንባታና ውሃ አሞላል ዙሪያ ምሁራን ሰፉፊ ትንታኔዎች መስጠት የሚጠበቅባቸው ወቅት መሆኑን ገልፀዋል። የግድቡ ግንባታም ሆነ ውሃ አሞላል የተፋሰስ አገራቱ ላይ ምንም አይነት ችግር እንደማይፈጥር በአግባቡ ተደራሽ መደረግ እንዳበት ጠቁመዋል።
ግብፅ በአባይ ወንዝ ላይ የተለያዩ ልማቶችን እያከናወነች መሆኗን በመጥቀስ፤ ኢትዮጵያ በወንዙ ላይ የምታደርገውን የግድብ ስራ ለማስቆም በአለም አቀፍ ደረጃ ዘመቻ መክፈቷን አመልክተዋል። በኢትዮጵያ በኩልም ግድቡን አስመልክቶ ዲፕሎማሲያዊና ምሁራዊ የሆኑ ትንታኔዎች መስጠት ከትምህርት ማህበረሰቡ እንደሚጠበቅ አሳስበዋል።
አዲስ ዘመን ሰኔ 16/2012
መርድ ክፍሉ